CELEX: 42005X1216(01)
Language: mt
Date: 2005-12-16 00:00:00
Title: Ir-Regolament Nru 25 tal-Kummissjoni Ekonomika għall-Ewropa tan-Nazzjonijiet Uniti (NU/KEE) — Dispożizzjonijiet uniformi li jikkonċernaw l-approvazzjoni ta’ trażżin għar-ras ( headrests ), kemm jekk ikunu inkorporati fis-sedili tal-vettura u kemm jekk le

16.12.2005   
               
               
                  MT
               
               
                  Il-Ġurnal Uffiċjali ta’ l-Unjoni Ewropea
               
               
                  1
               
            Ir-Regolament Nru 25 tal-Kummissjoni Ekonomika għall-Ewropa tan-Nazzjonijiet Uniti (NU/KEE) — Dispożizzjonijiet uniformi li jikkonċernaw l-approvazzjoni ta’ trażżin għar-ras (headrests), kemm jekk ikunu inkorporati fis-sedili tal-vettura u kemm jekk le (*)
      
      1.   GĦAN
      Dan ir-Regolament japplika għall-apparati tat-trażżin għar-ras li huma konformi ma’ wieħed mit-tipi definiti f’paragrafu 2.2 ta’ hawn taħt (1).
      1.1.1.   Ma japplikax għal apparati ta’ trażżin għar-ras li jistgħu jkunu ffittjati f’sits li jingħalqu jew sits li jħarsu lejn il-ġenb jew lura.
      1.1.2.   Japplika wkoll għad-dahar tas-sit innifsu, meta dan ikun maħsub biex iservi bħala trażżin għar-ras kif definit f’paragrafu 2.2 ta’ hawn taħt.
      2.   DEFINIZZJONIJIET
      Għall-għan ta’ dan ir-Regolament,
      “Tip ta' vettura” tfisser kategorija ta' vetturi bil-mutur li ma jvarjawx fir-rigward ta' elementi essenzjali bħalma huma:
      2.1.1.   il-linji u l-qisien interni tal-karozzerija li jikkostitwixxu l-kumpartiment tal-passiġġier,
      2.1.2.   it-tipi u l-qisien tas-sits,
      2.1.3.   it-tip u l-qisien ta’ l-aċċessorji tat-trażżin għar-ras u tal-partijiet relevanti għall-istruttura tal-vettura fil-każ ta' trażżin għar-ras imwaħħal direttament ma’ l-istruttura tal-vettura;
      “Trażżin għar-ras” tfisser apparat li l-funzjoni tiegħu huwa li jillimita l-ispostament lura tar-ras ta' okkupant adult f'relazzjoni mat-torso tiegħu biex inaqqas il-periklu ta' korriment lill-vertibra ċervikali ta' dak l-okkupant f'każ ta' xi inċident;
      2.2.1.   “Trażżin għar-ras integrat” tfisser trażżin għar-ras iffurmat mill-parti ta' fuq tad-dahar tas-sit. Apparati ta' trażżin għar-ras li jikkorrispondu mad-definizzjonijiet tal-paragrafi 2.2.2 u 2.2.3 ta’ hawn taħt, iżda li jistgħu jinqalgħu biss mis-sit jew mill-istruttura tal-vettura permezz ta' għodda jew bit-tneħħija parzjali jew sħiħa ta' xi partiiet oħra tas-sit, jikkorrispondu għal din id-definizzjoni;
      2.2.2.   “Trażżin għar-ras li jista' jinqala'” tfisser trażżin għar-ras magħmul minn komponent separabbli mis-sit, maħsub biex jidħol u jinżamm fl-istruttura tad-dahar tas-sit;
      2.2.3.   “Trażżin għar-ras separat” tfisser trażżin għar-ras magħmul minn komponent separat mis-sit, maħsub biex jidħol u/jew jinżamm fl-istruttura tal-vettura;
      2.3.   “Tip tas-sit” tfisser kategorija ta’ sits li m’humiex differenti fil-qisien tagħhom, fil-qafas tagħhom jew fl-ikkuttunar tagħhom, għalkemm jistgħu jkunu differenti fl-irfinar u fil-kulur;
      2.4.   “Tip ta’ trażżin għar-ras” tfisser kategorija ta’ apparati ta' trażżin għar-ras li m’humiex differenti fil-qisien tagħhom, fil-qafas tagħhom jew fl-ikkuttunar tagħhom, għalkemm jistgħu jkunu differenti fl-irfinar u fil-kulur u fil-kisi;
      2.5.   “Punt ta’ referenza” tas-sit (“il-punt H”) (ara anness 3 ta’ dan ir-Regolament) tfisser it-traċċa, fi pjan vertikali li tkun f’relazzjoni lonġitudinali mas-sit, ta’ l-assi teoretiċi ta’ rotazzjoni bejn is-sieq u t-torso ta’ ġisem uman rappreżentat b’manikin;
      2.6.   “Il-linja ta’ referenza” tfisser linja dritta li, jew fuq manikin tat-test li jkollu l-piż u l-qies ta’ ħamsin fil-mija ta’ raġel adult jew fuq manikin tat-test li jkollu karatteristiċi identiċi, tgħaddi mill-ġog tas-sieq mal-pelvi u l-ġog ta’ l-għonq mat-toraċi. Fuq il-manikin preżenti f’anness 3 ta’ dan ir-Regolament, maħsub biex jiddetermina il-punt H tas-sit, il-linja ta’ referenza hija dik murija fil-figura 1 fl-appendiċi ta’ dak l-anness;
      2.7.   “Il-linja tar-ras” tfisser linja dritta li tgħaddi miċ-ċentru ta' gravità tar-ras u mill-ġog ta’ l-għonq mat-toraċi. Meta r-ras tkun mistrieħa il-linja tar-ras tkun pożizzjonata fl-estensjoni tal-linja ta’ referenza;
      2.8.   “Sit li jingħalaq” tfisser sit awżiljarju maħsub għal użu okkażjonali u li normalment ikun magħluq;
      “Sistema ta' aġġustament” tfisser apparat li bih is-sit jew il-partijiet tiegħu jkunu jistgħu jiġu aġġustati għal pożizzjoni adatta għall-morfoloġija ta’ l-okkupant li jkun hemm bilqiegħda.
      Dan l-apparat jista’, b’mod partikolari, jippermetti:
      2.9.1.   aġġustament lonġitudinali,
      2.9.2.   aġġustament vertikali,
      2.9.3.   aġġustament angolari;
      2.10.   “Sistema ta' spostamenti minn pożizzjoni għall-oħra” tfisser mezz li s-sit jew waħda mill-partijiet tiegħu ikunu jistgħu jiċċaqalqu jew iduru, mingħajr l-ebda pożizzjoni intermedja fissa, biex jippermetti aċċess ħafif għall-ispazju ta' wara s-sit konċernat.
      3.   APPLIKAZZJONI GĦALL-APPROVAZZJONI
      3.1.   L-applikazzjoni għall-approvazzjoni għandha titressaq mid-detentur ta' l-isem tad-ditta jew il-marka tan-negozju tas-sit jew tat-trażżin għar-ras jew mir-rappreżentant akkreditat tiegħu.
      Din għandha tkun akkumpanjata bi tliet kopji tad-dokumenti msemmija hawn taħt:
      3.2.1.   deskrizzjoni dettaljata tat-trażżin għar-ras, li tispeċifika b’mod partikolari n-natura tal-materjal jew materjali ta’ l-ikkuttunar u, fejn meħtieġ, il-pożizzjoni u l-ispeċifikazzjonijiet taċ-ċineg u l-partijiet ta’ l-ankoraġġi għat-tip jew tipi ta' sits li għalihom tkun qed tintalab l-approvazzjoni;
      Fil-każ ta’ trażżin għar-ras li “jista' jinqala'” (ara d-definizzjoni f’paragrafu 2.2.2):
      3.2.2.1.   deskrizzjoni dettaljata tat-tip jew tipi ta’ sits li għalihom tkun qed tintalab l-approvazzjoni tat-trażżin għar-ras,
      3.2.2.2.   dettalji li jidentifikaw it-tip jew tipi ta’ vettura li fihom is-sits msemmija f’paragrafu 3.2.2.1 ikunu maħsuba li jiġu ffittjati;
      Fil-każ ta' trażżin għar-ras “separat” (ara d-definizzjoni f’paragrafu 2.2.3):
      3.2.3.1.   deskrizzjoni dettaljata taż-żona strutturali li fiha jkun maħsub li jitwaħħal it-trażżin għar-ras,
      3.2.3.2.   dettalji li jidentifikaw it-tip ta’ vettura li fiha jkunu maħsuba li jiġu ffittjat it-trażżin għar-ras,
      3.2.3.3.   tpinġijiet bil-qisien tal-partijiet karatteristiċi ta’ l-istruttura u tat-trażżin għar-ras, it-tpinġijiet għandhom juru l-pożizzjoni maħsuba għan-numru ta’ l-approvazzjoni f’relazzjoni maċ-ċirku tal-marka ta’ l-approvazzjoni;
      3.2.4.   tpinġijiet bil-qisien tal-partijiet karatteristiċi tas-sit u tat-trażżin għar-ras. It-tpinġijiet għandhom juru l-pożizzjoni maħsuba għan-numru ta’ l-approvazzjoni f’relazzjoni maċ-ċirku tal-marka ta’ l-approvazzjoni.
      Dan li ġej għandu jitressaq lis-servizz tekniku responsabbli mit-twettiq tat-testijiet ta’ l-approvazzjoni:
      3.3.1.   Jekk it-trażżin għar-ras ikun tat-tip “integrat” (ara d-definizzjoni fil-paragrafu 2.2.1), erba’ sits sħaħ.
      Jekk it-trażżin għar-ras ikun tat-tip li “jinqala'” (ara d-definizzjoni f’paragrafu 2.2.2):
      3.3.2.1.   żewġ sits ta’ kull tip li magħhom ikun se jiġi ffittjat it-trażżin għar-ras;
      3.3.2.2.   trażżin għar-ras 4 + 2N, fejn N hu n-numru ta’ tipi ta’ sits li magħhom ikun se jiġi ffittjat it-trażżin għar-ras.
      3.3.3.   Jekk it-trażżin għar-ras ikun tat-tip “separat” (ara d-definizzjoni f’paragrafu 2.2.3), tliet unitajiet ta' trażżin għar-ras u l-parti relevanti ta’ l-istruttura tal-vettura, jew vettura sħiħa.
      Is-servizz tekniku responsabbli mit-twettiq tat-testijiet ta’ l-approvazzjoni jista’ jitlob:
      3.4.1.   il-ġarr lejn dak is-servizz ta’ partijiet speċifiċi, jew ta’ kampjuni speċifiċi tal-materjali użati, u/jew
      3.4.2.   it-twassil lejn dak is-servizz ta’ vetturi tat-tip jew tipi msemmija fil-paragrafu 3.2.2.2 ta’ hawn fuq.
      4.   IMMARKAR
      L-apparat imressaq għall-approvazzjoni għandu:
      4.1.1.   għandu jkun immarkat b'mod ċar u li ma jitħassarx bl-isem jew marka kummerċjali ta’ l-applikant għall-approvazzjoni;
      4.1.2.   jipprovdi, f’post muri fit-tpinġijiet imsemmija fil-paragrafi 3.2.3.3 jew 3.2.4 ta’ hawn fuq, spazju adegwat għall-marka ta’ l-approvazzjoni.
      4.2.   Fejn it-trażżin għar-ras ikun tat-tip “integrat” jew “li jinqala'” (ara d-definizzjonijiet f’paragrafi 2.2.1 u 2.2.2), l-immarkar imsemmi f’paragrafi 4.1.1 u 4.1.2 ta’ hawn fuq għandu jkun preżentat mill-ġdid fuq tabelli li jkunu pożizzjonati f’post muri fit-tpinġijiet imsemmija fil-paragrafu 3.2.4. ta’ hawn fuq.
      5.   APPROVAZZJONI
      5.1.   Jekk it-tip ta’ trażżin għar-ras imressaq għall-approvazzjoni skond dan ir-Regolament jissodisfa r-rekwiżiti tal-paragrafi 6 u 7 ta’ hawn taħt, l-approvazzjoni ta’ dak it-tip ta’ trażżin għar-ras għandha tingħata.
      5.2.   Għandu jingħata numru ta’ approvazzjoni lil kull tip approvat. L-ewwel żewġ figuri (preżentement 03 li jikkorrispondu għas-serje 03 ta’ emendi li daħlu fis-seħħ fl-20 ta’ Novembru 1989) għandhom jindikaw is-serje ta’ l-emendi li jinkorporaw l-emendi tekniċi l-iktar reċenti magħmula lir-Regolament fiż-żmien tal-ħruġ ta’ l-approvazzjoni. L-istess Parti Kontraenti m’għandhiex tassenja dan in-numru lil tip ieħor ta’ trażżin għar-ras.
      5.3.   L-avviż ta’ approvazzjoni jew ta’ estensjoni jew ċaħda ta’ approvazzjoni ta’ xi tip ta’ trażżin għar-ras skond dan ir-Regolament għandu jkun komunikat lill-Partijiet tal-Ftehim ta’ l-1958 li japplikaw dan ir-Regolament, permezz ta’ formola li tkun konformi mal-mudell fl-anness 1 ta’ dan ir-Regolament.
      Ma' kull trażżin għar-ras definit fil-paragrafi 2.2.1, 2.2.2 u 2.2.3 u approvat taħt dan ir-Regolament, kemm jekk inkorporat fis-sit jew le, għandha titwaħħal marka internazzjonali ta’ approvazzjoni li tikkonsisti minn:
      5.4.1.   ċirku madwar l-ittra “E” segwit bin-numru li jiddistingwi l-pajjiż li jkun ta l-approvazzjoni (2);
      5.4.2.   in-numru ta’ approvazzjoni; u
      5.4.3.   fil-każ ta’ trażżin għar-ras inkorporat fil-parti ta’ wara tas-sit, quddiem in-numru ta’ approvazzjoni, in-numru ta’ dan ir-Regolament, l-ittra “R” u sing.
      5.5.   Il-marka ta’ approvazzjoni għandha titwaħħal fl-ispazju msemmi fil-paragrafu 4.1.2 ta’ hawn fuq.
      5.6.   Il-marka ta’ approvazzjoni għandha tkun ċara u magħmula b’tali mod li ma titħassarx.
      5.7.   L-Anness 2 ta’ dan ir-Regolament jagħti eżempji ta’ l-arranġament tal-marki ta’ l-approvazzjoni.
      6.   SPEĊIFIKAZZJONIJIET ĠENERALI
      Il-preżenza tat-trażżin għar-ras m’għandhiex tkun kawża addizzjonali ta’ periklu għall-passiġġiera tal-vettura. B’mod partikolari fi kwalunkwe pożizzjoni ta’ użu m’għandha qatt tippreżenta xi superfiċje ħarxa u perikoluża jew xi tarf bil-ponta li jista’ jżid ir-riskju jew is-serjetà ta' korriment tal-passiġġier. Il-partijiet tat-trażżin għar-ras li jkunu pożizzjonati fiż-żona ta’ impatt definita hawn taħt, għandhom ikunu kapaċi jassorbu l-enerġija bil-mod kif speċifikat f’anness 6 ta’ dan ir-Regolament.
      6.1.1.   Iż-żona ta’ impatt hija mdawra lateralment b’żewġ pjani lonġitudinali vertikali, wieħed fuq kull naħa u b’kull wieħed minnhom 70mm ’il bogħod mill-pjan ta’ simmetrija tas-sit konċernat.
      6.1.2.   Iż-żona ta’ impatt hija limitata mill-għoli sal-parti tat-trażżin għar-ras pożizzjonata fuq il-pjan perpendikolari mal-linja ta’ referenza R u 635mm ’il bogħod mill-punt H.
      6.1.3.   B’deroga mid-dispożizzjonijiet ta’ hawn fuq, ir-rekwiżiti li jikkonċernaw l-assorbiment ta’ l-enerġija m’għandhomx japplikaw għall-faċċata ta’ wara tat-trażżin għar-ras għal sits li warajhom ma jkunx hemm sits oħra.
      6.2.   Partijiet mill-faċċati ta’ quddiem u ta’ wara tat-trażżin għar-ras, għajr il-partijiet tal-faċċata ta’ wara tat-trażżin għar-ras maħsuba biex ikunu installati f’sits li warajhom ma jkunx hemm postijiet oħra fejn wieħed ipoġġi bilqiegħda, li jkunu pożizzjonati fuq in-naħa ta’ barra tal-pjani lonġitudinali vertikali msemmija hawn fuq għandhom ikunu kkuttunati b’tali mod li jevitaw kwalunkwe kuntatt dirett tar-ras mal-komponenti ta’ l-istruttura, li għandu jkollha, f’dawk iż-żoni li jistgħu jkunu f’kuntatt bi sfera ta’ dijametru ta’ 165mm, radju ta’ kurvatura ta’ mhux inqas minn 5 mm.
      B’mod alternattiv, dawn il-komponenti jistgħu jitqiesu sodisfaċenti jekk jgħaddu mit-test ta’ l-assorbiment ta’ l-enerġija deskritt f’anness 6 ta’ dan ir-Regolament. Jekk il-partijiet tat-trażżin għar-ras u s-sostenji tagħhom imsemmija hawn fuq ikunu miksija b’materjal li jkun iktar artab minn ebusija ta’ 50 Shore (A), ir-rekwiżiti ta’ dan il-paragrafu, bl-eċċezzjoni ta’ dawk relatati ma’ l-assorbiment ta’ l-enerġija kif definiti f’anness 6 ta’ dan ir-Regolament, għandhom japplikaw biss għall-partijiet riġidi.
      6.3.   It-trażżin għar-ras għandu jkun imwaħħal mas-sit jew, fejn meħtieġ, ma’ l-istruttura tal-vettura, b’tali mod li l-ebda parti riġida jew perikoluża ma toħroġ mill-ikkuttunar tat-trażżin għar-ras, mill-ankraġġ jew minn naħa ta’ wara tas-sit b’riżultat ta’ pressjoni eżerċitata mir-ras waqt it-test.
      L-għoli tat-trażżin għar-ras, imkejjel skond ir-rekwiżiti tal-paragrafu 7.2. ta’ hawn taħt, għandu jkun konformi ma’ l-ispeċifikazzjonijiet li ġejjin:
      6.4.1.   L-għoli ta' l-apparati ta' trażżin għar-ras għandhom jitkejlu kif deskritt fil-paragrafu 7.2. ta’ hawn taħt.
      6.4.2.   Għat-trażżin għar-ras li ma jkunux aġġustabbli għall-għoli, l-għoli m’għandux ikun inqas minn 800 mm fil-każ tas-sits ta’ quddiem u 750 mm fil-każ ta’ sits oħra.
      Għat-trażżin għar-ras li jkunu aġġustabbli għall-għoli:
      6.4.3.1.   l-għoli għandu jkun mhux inqas minn 800 mm fil-każ tas-sits ta’ quddiem u 750 mm fil-każ ta’ sits oħra; dan il-valur għandu jinkiseb f’pożizzjoni bejn l-ogħla u l-inqas pożizzjonijiet li fihom l-aġġustament ikun possibbli;
      6.4.3.2.   m’għandu jkun hemm l-ebda “pożizzjoni ta’ użu” li tirriżulta f’għoli ta’ inqas minn 750mm;
      6.4.3.3.   f’każ ta’ sits li ma jkunux is-sits ta’ quddiem, it-trażżin għar-ras jistgħu jkunu tali li dawn jistgħu jiċċaqalqu għal pożizzjoni li tirriżulta f'għoli ta' inqas minn 750 mm, bil-kundizzjoni li l-okkupant ikun jaf li din il-pożizzjoni mhix maħsuba għall-użu tat-trażżin għar-ras;
      6.4.3.4.   fil-każ ta' trażżin għar-ras tas-sits ta' quddiem, dawn jistgħu jkunu magħmula b’tali mod li jkunu jistgħu jiċċaqalqu awtomatikament meta s-sit ma jkunx okkupat, għal pożizzjoni li tirriżulta f'għoli ta' inqas minn 750 mm, bil-kundizzjoni li dawn imorru lura awtomatikament għall-pożizzjoni ta’ l-użu meta s-sit ikun okkupat.
      6.4.4.   Il-qisien imsemmija fil-paragrafi 6.4.2 u 6.4.3.1 hawn fuq jistgħu jkunu inqas minn 800 mm fil-każ ta’ sits ta’ quddiem u 750mm fil-każ ta’ sits oħra sabiex iħallu vojt adegwat bejn it-trażżin għar-ras u l-wiċċ ta' ġewwa tas-saqaf, it-twieqi jew kwalunkwe parti ta’ l-istruttura tal-vettura; madankollu, dan il-vojt m'għandux ikun aktar minn 25 mm. Fil-każ ta' sits li jkollhom sistemi ta' spostamenti tal-pożizzjoni u/jew ta' aġġustament, dan għandu jkun japplika għall-pożizzjonijiet kollha tas-sit. Barra minn hekk, b'deroga mill-paragrafu 6.4.3.2 ta’ hawn fuq, m'għandu jkun hemm l-ebda “pożizzjoni ta' użu” li tkun tirriżulta f'għoli ta' inqas minn 700 mm.
      6.4.5.   B'deroga għar-rekwiżiti ta’ l-għoli msemmija fil-paragrafi 6.4.2 u 6.4.3.1 ta’ hawn fuq, l-għoli ta' kwalunkwe trażżin għar-ras iddisinjat biex ikun fiċ-ċentru tas-sits ta’ wara jew f'pożizzjonijiet li fihom tpoġġi bilqiegħda fuq wara m'għandux ikun inqas minn 700 mm.
      6.5.   L-għoli ta’ l-apparat li fuqu tistrieħ ir-ras, imkejjel kif deskritt fil-paragrafu 7.2, fil-każ tat-trażżin għar-ras li tkun aġġustabbli għall-għoli għandu jkun ta’ mhux inqas minn 100 mm.
      M'għandu jkun hemm l-ebda vojt ta' iktar minn 60 mm bejn id-dahar tas-sit u t-trażżin għar-ras, fil-każ ta' apparat li ma jkunx aġġustabbli għall-għoli.
      6.6.1.   Jekk it-trażżin għar-ras ikun aġġustabbli għall-għoli dan m'għandux, fil-pożizzjoni l-iktar baxxa tiegħu, ikun aktar minn 25 mm minn fuq tad-dahar tas-sit.
      Fil-każ ta' apparat ta' trażżin għar-ras integrat li ma jkunx aġġustabbli għall-għoli, iż-żona li għandha tkun meqjusa hija:
      6.6.2.1.   fuq pjan perpendikulari għal-linja ta' referenza f'540 mm mill-punt R u
      6.6.2.2.   bejn żewġ pjani lonġitudinali vertikali li jgħaddu f'85 mm minn fuq kull naħa tal-linja ta' referenza.
      F'din iż-żona, fetħa jew aktar, li minkejja l-għamla tagħha tista’ turi distanza “a” ta' aktar minn 60 mm meta mkejla kif deskritt fil-paragrafu 7.5, għandha tkun permessa bil-kundizzjoni li wara test addizzjonali taħt il-paragrafu 7.4.3.4, ir-rekwiżiti tal-paragrafu 7.4.3.6 ikunu milħuqa xorta waħda.
      6.6.3.   Fil-każ ta’ trażżin għar-ras li jkunu aġġustabbli għall-għoli, fetħa jew aktar, li minkejja l-għamla tagħha tista’ turi distanza “a” ta' aktar minn 60 mm meta mkejla kif deskritt fil-paragrafu 7.5, għandha tkun permessa fuq il-parti ta’ l-apparat li jservi bħala trażżin għar-ras bil-kundizzjoni li wara test addizzjonali taħt il-paragrafu 7.4.3.4, ir-rekwiżiti tal-paragrafu 7.4.3.6 ikunu milħuqa xorta waħda.
      6.7.   Il-wisa' tat-trażżin għar-ras għandu jkun tali li jipprovdi trażżin xieraq għal ras ta' persuna li tkun bilqiegħda b’mod normali. Fil-pjan ta’ kejl tal-wisa’ definit fil-paragrafu 7.3 ta’ hawn taħt, it-trażżin għar-ras għandu jkopri żona li testendi mhux inqas minn 85 mm fuq kull naħa tal-pjan ta’ simmetrija tas-sit li għalih it-trażżin għar-ras ikun maħsub, b’dik id-distanza tkun imkejla kif stipulat fil-paragrafu 7.3.
      6.8.   It-trażżin għar-ras u l-ankoraġġ tiegħu għandhom ikunu tali li l-ispostament lura massimu tar-ras awtorizzat mit-trażżin għar-ras u mkejjel f'konformità mal-proċedura statika stabbilita fil-paragrafu 7.4 ta’ hawn taħt ikun inqas minn 102 mm.
      6.9.   It-trażżin għar-ras u l-ankoraġġ tiegħu għandhom ikunu b'saħħithom biżżejjed li jkunu jifilħu mingħajr ma jinkisru għat-toqol stipulat fil-paragrafu 7.4.3.7 ta’ hawn taħt.
      6.10.   Jekk it-trażżin għar-ras ikun aġġustabbli, m'għandux ikun possibbli li dan jaqbeż l-għoli massimu stipulat għall-użu mingħajr ma jkun hemm azzjoni volontarja min-naħa ta’ l-utent li tkun addizzjonali għall-operazzjoni ta’ aġġustament.
      7.   TESTIJIET
      7.1.   Determinazzjoni tal-punt ta’ referenza (il-punt H) tas-sit li fih ikun inkorporat it-trażżin għar-ras
      Dan il-punt għandu jkun determinat fi qbil mar-rekwiżiti ta’ l-anness 3 ta’ dan ir-Regolament.
      Determinazzjoni ta’ l-għoli tat-trażżin għar-ras
      7.2.1.   Il-linji kollha għadhom jitpinġew fil-pjan ta’ simmetrija tas-sit konċernat, fejn l-intersezzjoni ta' pjan bħal dan mas-sit tiddetermina l-kontorn tat-trażżin tar-ras u tad-dahar tas-sit (ara anness 4, fig. 1, ta’ dan ir-Regolament).
      7.2.2.   Il-manikin li jikkorrispondi għal ħamsin fil-mija ta’ raġel adult jew il-manikin muri f’anness 3 ta’ dan ir-Regolament għandu jitpoġġa f’pożizzjoni normali fuq is-sit. Id-dahar tas-sit, jekk ikun jintlewa, għandu jkun imwaqqaf f’pożizzjoni li tikkorrispondi għal inklinazzjoni lura tal-linja ta’ referenza tat-torso tal-manikin ta’ l-iktar qrib possibbli għal 25° mill-vertikal.
      7.2.3.   Il-projezzjoni tal-linja ta’ referenza tal-manikin muri f’anness 3 għandha fil-każ tas-sit konċernat titpinġa fil-pjan speċifikat fil-paragrafu 7.2.1. It-tanġent S ma’ fuq tat-trażżin għar-ras għandha titpinġa b’mod perpendikolari mal-linja ta’ referenza.
      7.2.4.   Id-distanza h mill-punt H sat-tanġent S hija l-għoli li għandu jiġi kkunsidrat fl-implimentazzjoni tar-rekwiżit tal-paragrafu 6.4.
      Determinazzjoni tal-wisa’ tat-trażżin għar-ras (ara anness 4, fig. 2, ta’ dan ir-Regolament).
      7.3.1.   Il-pjan S1 perpendikolari mal-linja tar-referenza u pożizzjonat 65mm taħt it-tanġent S definit fil-paragrafu 7.2.3 jiddefinixxi sezzjoni fit-trażżin għar-ras li hi mdawra bil-kontorn C. Id-direzzjoni tal-linji dritti li jkunu tanġenzjali ma’ C li tirrapreżenta l-intersezzjoni tal-pjani vertikali (P u P’), b’mod parallel mal-pjan ta’ simmetrija tas-sit konċernat, mal-pjan S1 għandha tkun ittraċċata fil-pjan S1.
      7.3.2.   Il-wisa' tat-trażżin għar-ras li għandha tiġi kkunsidrata fl-implimentazzjoni tar-rekwiżiti tal-paragrafu 6.7 hija d-distanza L li tifred it-traċċ tal-pjani P u P’ fil-pjan S1.
      7.3.3.   Il-wisa' tat-trażżin għar-ras għandu, jekk ikun meħtieġ, jkun determinat ukoll 635 mm ‘il fuq mill-punt ta’ referenza tas-sit, b’din id-distanza tiġi mkejla tul il-linja ta' referenza.
      Determinazzjoni ta’ l-effettività ta’ l-apparat
      7.4.1.   L-effettività tat-trażżin għar-ras għandha tkun verifikata permezz tat-test statiku deskritt hawn taħt.
      Preparazzjoni għat-test
      7.4.2.1.   Jekk it-trażżin għar-ras ikun aġġustabbli, għandu jkun issettjat fl-ogħla pożizzjoni tiegħu.
      7.4.2.2.   Fil-każ ta' sit f'forma ta' bank, fejn parti jew il-qafas ta’ sostenn kollu (inkluż dak tat-trażżin għar-ras) ikun komuni għal aktar minn pożizzjoni waħda li fiha tpoġġi bilqiegħda, it-test għandu jsir b’mod simultanju għal dawk il-pożizzjonijiet kollha li fihom tpoġġi bilqiegħda.
      7.4.2.3.   Jekk is-sit jew id-dahar tas-sit ikun aġġustabbli b’mod relattiv għat-trażżin għar-ras imwaħħla ma’ l-istruttura tal-vettura, dan għandu jitpoġġa fl-inqas pożizzjoni favorevoli skond kif meqjus mis-servizz tekniku.
      Ittestjar
      7.4.3.1.   Il-linji kollha għandhom ikunu fil-pjan vertikali ta’ simmetrija tas-sit konċernat (ara anness 5 ta’ dan ir-Regolament).
      7.4.3.2.   Għandha tinqata' projezzjoni tal-linja ta’ referenza R fil-pjan imsemmi fil-paragrafu 7.4.3.1.
      7.4.3.3.   Il-linja ta’ referenza ta’ l-ispostament R1 għandha tkun determinata billi, għall-parti li tissimula d-dahar tal-manikin imsemmi f’anness 3 ta’ dan ir-Regolament, tkun applikata forza inizjali li tipproduċi mument lura ta’ 37.3 daNm madwar il-punt H.
      Permezz ta' forma ta' ras sferika b'dijametru ta' 165 mm, forza inizjali li tipproduċi mument ta' 37.3 daNm madwar il-punt H għandha tiġi applikata f'angoli perpendikolari għal-linja ta' referenza ta' spostament R1 f'distanza ta' 65 mm taħt in-naħa ta' fuq tat-trażżin għar-ras, waqt li l-linja ta' referenza tinżamm fil-pożizzjoni ta' spostament tagħha R1 kif stabbilit skond ir-rekwiżiti tal-paragrafu 7.4.3.3 ta’ hawn fuq.
      7.4.3.4.1.   Jekk il-preżenza ta' ftuħ twaqqaf l-applikazzjoni tal-forza stipulata hawn fuq f'65 mm min-naħa ta' fuq tat-trażżin għar-ras, id-distanza tista' titnaqqas sabiex l-assi tal-forza tkun tista' tgħaddi minn ġol-linja taċ-ċentru ta’ l-element tal-qafas li jkun l-iktar viċin tal-fetħa.
      7.4.3.4.2.   Fil-każ deskritt fil-paragrafi 6.6.2 u 6.6.3 hawn fuq, it-test għandu jiġi ripetut billi għal kull fetħa tkun applikata, bl-użu ta' sfera b'dijametru ta' 165 mm, forza:
      li tgħaddi minn ġoċ-ċentru tal-gravità ta’ l-iżgħar minn fost is-sezzjonijiet tal-fetħa, tul pjani trasversali li jkunu paralleli għal-linja ta' referenza, u li tirriproduċi mument ta' 37.3 daNm madwar il-punt “R”.
      7.4.3.5.   It-tanġent Y għall-forma ta' ras sferika, parallel għal-linja tar-referenza ta' spostament R1, għandu jiġi stabbilit.
      7.4.3.6.   Id-distanza X bejn it-tanġent Y u l-linja tar-referenza ta' spostament R1, għandha titkejjel. Ir-rekwiżit tal-paragrafu 6.8 għandu jkun sodisfatt jekk id-distanza X tkun inqas minn 102 mm.
      7.4.3.7.   F’każi fejn il-forza stipulata fil-paragrafu 7.4.3.4 tkun applikata f’distanza ta’ 65mm jew inqas mill-quċċata tat-trażżin għar-ras, u f’dawn il-każi biss, din għandha tiżdied għal 89 daNM sakemm ma jseħħx il-ksur tas-sit jew tad-dahar tiegħu.
      Determinazzjoni tad-distanza “a” tal-ftuħ tat-trażżin għar-ras (ara anness 7 ta’ dan ir-Regolament)
      7.5.1.   Id-distanza “a” għandha tkun stabbilita għal kull fetħa u f’relazzjoni mal-faċċata ta’ quddiem tat-trażżin għar-ras, permezz ta’ sfera b’dijametru ta’ 165 mm;
      7.5.2.   L-isfera għandha titpoġġa f'kuntatt mal-fetħa f'punt taż-żona tal-fetħa li tippermetti d-dħul massimu ta’ l-isfera, waqt li jkun kunsidrat li ma jkun hemm l-ebda tagħbija applikata;
      7.5.3.   Id-distanza bejn iż-żewġ punti ta' kuntatt ta’ l-isfera mal-fetħa tikkostitwixxi d-distanza “a” li għandha tkun kunsidrata għall-evalwazzjoni tad-dispożizzjonijiet taħt il-Paragrafi 6.6.2 u 6.6.3.
      8.   KONFORMITÀ FIL-PRODUZZJONI
      8.1.   Kull trażżin għar-ras jew sit li jkollu marka ta’ l-approvazzjoni li tkun konformi ma’ anness 2 għandu jkun konformi mat-tip ta’ trażżin għar-ras approvat u għandu jaqbel mal-kundizzjonijiet stipulati fil-paragrafi 6 u 7 ta’ hawn fuq.
      8.2.   Sabiex tkun verifikata l-konformità msemmija qabel, għandhom jitwettqu numru suffiċjenti ta’ verifiki għall-għarrieda fuq trażżin għar-ras prodotti f’serje.
      8.3.   Trażżin għar-ras li jkunu mpoġġija jew li jkunu se jiġu mpoġġija għall-bejgħ għandhom jintużaw għat-testijiet.
      8.4.   Ir-trażżin għar-ras magħżula għall-verifika ta’ konformità ma’ tip approvat għandhom jagħmlu t-test deskritt f’paragrafu 7 ta’ dan ir-Regolament.
      9.   MULTI GĦAL NUQQAS TA’ KONFORMITÀ FIL-PRODUZZJONI
      9.1.   Trażżin għar-ras approvati
      L-approvazzjoni mogħtija fir-rigward ta’ tip ta’ trażżin għar-ras skond dan ir-Regolament tista’ tiġi rtirata jekk xi trażżin għar-ras li jkollhom id-dettalji msemmija f’paragrafu 5.4 ta’ hawnfuq jonqsu milli jgħaddu mill-verifiki għall-għarrieda jew ma jkunux konformi mat-tip approvat.
      9.2.   Jekk Parti Kontraenti tal-Ftehim li japplika dan ir-Regolament tirtira approvazzjoni li tkun tat preċedentement, hija għandha minnufih tavża lill-Partijiet Kontraenti l-oħra li japplikaw dan ir-Regolament, permezz ta’ formola ta’ komunikazzjoni li tkun konformi mal-mudell fl-anness 1 ta’ dan ir-Regolament.
      10.   MODIFIKA U ESTENSJONI TA’ APPROVAZZJONI TA’ XI TIP TA’ TRAŻŻIN GĦAR-RAS
      Kwalunkwe modifika tat-tip ta’ trażżin għar-ras għandha tkun notifikata lid-dipartiment amministrattiv li approva t-tip ta’ trażżin għar-ras. Id-dipartiment jista’ imbagħad jew:
      10.1.1.   Iqis li l-modifika magħmula diffiċilment se jkollha effett ħażin u li f’kull każ it-trażżin għar-ras xorta waħda tkun għadha konformi mar-rekwiżiti; jew
      10.1.2.   Jitlob rapport ta’ test ulterjuri mis-servizz tekniku responsabbli mit-twettiq tat-testijiet.
      10.2.   Il-konferma jew iċ-ċaħda ta’ approvazzjoni, li tkun tispeċifika l-bidliet, għandha tkun komunikata skond il-proċedura speċifikata fil-paragrafu 5.3 ta’ hawn fuq lill-Partijiet fil-Ftehim li japplikaw dan ir-Regolament.
      10.3.   L-awtorità kompetenti li toħroġ l-estensjoni ta’ l-approvazzjoni għandha tassenja numru ta’ serje għal tali estensjoni u għandha tinforma b’dan lill-Partijiet l-oħra fil-Ftehim ta’ l-1958 li japplikaw dan ir-Regolament permezz ta’ formola ta’ komunikazzjoni li tkun konformi mal-mudell f’anness 1 ta’ dan ir-Regolament.
      11.   ISTRUZZJONIJIET
      Il-manifattur għandu jipprovdi, ma’ kull mudell li jkun konformi ma’ tip ta’ trażżin għar-ras approvat, dettalji tat-tipi u l-karatteristiċi tas-sits li għalihom it-trażżin għar-ras ikun approvat. Meta t-trażżin għar-ras ikun aġġustabbli, l-operazzjonijiet ta’ aġġustament u/jew tneħħija għandhom ikunu dikjarati b’mod ċar fl-avviż.
      12.   PRODUZZJONI MWAQQFA B’MOD DEFINITTIV
      Jekk il-possessur ta’ l-approvazzjoni jieqaf kompletament milli jimmanifattura trażżin għar-ras approvat skond dan ir-Regolament, hu għandu jinforma l-awtorità li tkun tat l-approvazzjoni. Malli tirċievi l-komunikazzjoni relevanti dik l-awtorità għandha b’dan lill-Partijiet l-oħra tal-Ftehim ta’ l-1958 li japplikaw dan ir-Regolament permezz ta’ formola ta’ komunikazzjoni li tkun konformi mal-mudell f’anness 1 ta’ dan ir-Regolament.
      13.   DIŻPOŻIZZJONIJIET TRANŻITORJI
      13.1.   Mid-data uffiċjali tad-dħul fis-seħħ tas-serje 04 ta’ l-emendi, l-ebda Parti Kontraenti li tapplika dan ir-Regolament m’għandha tiċħad milli tagħti approvazzjonijiet ECE taħt dan ir-Regolament kif emendat bis-serje 04 ta’ l-emendi.
      13.2.   Mill-24 xahar wara d-data tad-dħul fis-seħħ tas-serje 04 ta’ l-emendi, il-Partijiet Kontraenti li japplikaw dan ir-Regolament għandhom jagħtu approvazzjoni ECE biss jekk it-tip ta’ vettura li tkun trid tiġi approvata tkun konformi mar-rekwiżiti ta’ dan ir-Regolament kif emendat bis-serje 04 ta’ l-emendi.
      13.3.   Mit-48 xahar wara d-data tad-dħul fis-seħħ tas-seje 04 ta’ l-emendi, l-approvazzjonijiet eżistenti f’dan ir-Regolament għandhom jieqfu milli jkunu validi, għajr fil-każ ta’ tip ta’ vetturi li jkunu konformi mar-rekwiżiti ta’ dan ir-Regolament kif emendat bis-serje 04 ta’ l-emendi.
      14.   ISMIJIET U INDIRIZZI TA’ SERVIZZI TEKNIĊI RESPONSABBLI MIT-TWETTIQ TA’ TESTIJIET TA’ APPROVAZZJONI U TAD-DIPARTIMENTI AMMINISTRATTIVI
      Il-Partijiet fil-Ftehim ta’ l-1958 li japplikaw dan ir-Regolament għandhom jikkomunikaw lis-Segretarjat tan-Nazzjonijiet Uniti l-ismijiet u l-indirizzi tas-servizzi tekniċi responsabbli mit-twettiq ta’ testijiet ta’ approvazzjoni u tad-dipartimenti amminstrattivi li jagħtu l-approvazzjoni u li lilhom għandhom jintbagħtu l-formoli li jiċċertifikaw l-approvazzjoni, l-estensjoni, iċ-ċaħda jew l-irtirar ta’ l-approvazzjoni maħruġa f’pajjiżi oħra.
      
         (*)  Li tinkorpora is-serje 03 ta’ l-emendi.
      
         (1)  L-apparati ta' trażżin għar-ras tal-vetturi ta’ kategorija M1 li huma konformi mad-dispożizzjonijiet tar-Regolament Nru 17 m’humiex meħtieġa li jkunu konformi mad-dispożizzjonijiet ta’ dan ir-Regolament.
      
         (2)  1 għall-Ġermanja, 2 għal Franza, 3 għall-Italja, 4 għall-Olanda, 5 għall-Iżvezja, 6 għall-Belġju, 7 għall-Ungerija, 8 għar-Repubblika Ċeka, 9 għal Spanja, 10 għall-Jugoslavja, 11 għar-Renju Unit, 12 għall-Awstrija, 13 għal-Lussemburgu, 14 għall-Iżvizzera, 15 (vakanti), 16 għan-Norveġja, 17 għall-Finlandja, 18 għad-Danimarka, 19 għar-Rumanija, 20 għall-Polo nja, 21 għall-Portugall, 22 għall-Federazzjoni Russa, 23 għall-Greċja, 24 (vakanti), 25 (vakanti), 26 għas-Slovenja u 27 għas-Slovakkja. In-numri ta’ wara għandhom ikunu assenjati lill-pajjiżi l-oħra f’ordni kronoloġika skond meta jirratifikaw jew jaderixxu għall-Ftehim li jikkonċerna l-Adozzjoni ta’ Kondizzjonijiet Uniformi ta’ Approvazzjoni u Rikonoxximent Reċiproku ta’ Approvazzjoni għal Tagħmir u Partijiet ta’ Vetturi bil-Mutur u n-numri assenjati għandhom ikunu komunikati mis-Segretarjat Ġenerali tan-Nazzjonijiet Uniti lill-Partijiet Kontraenti fil-Ftehim.
      
         ANNESS 1
         KOMUNIKAZZJONI
         (Format massimu: A4 (210 × 297 mm))
         
            
         Test ta 'immaġni
         
            (1)
            maħruġa minn:
            Isem ta’ l-amministrazzjoni:
            li jikkonċerna (2):
            APPROVAZZJONI MOGĦTIJA
            APPROVAZZJONI ESTIŻA
            APPROVAZZJONI MIĊĦUDA
            APPROVAZZJONI RTIRATA
            PRODUZZJONI MWAQQFA B’MOD DEFINITTIV
            ta’ tip ta’ trażżin għar-ras, kemm jekk inkorporat f’sit u kemm jekk le skond ir-Regolament Nru. 25
            Approvazzjoni Nru.:
            Estensjoni Nru.:
            1. Isem jew marka tan-negozju:
            2. Isem tal-manifattur:
            3. Jekk applikabbli, l-isem tar-rappreżentant tal-manifattur:
            4. Indirizz:
            5. Imressqa għall-approvazzjoni fil-:
            6. Servizz tekniku li wettaq it-testijiet:
            7. Deskrizzjoni qasira tat-trażżin għar-ras (3):
            8. Tip u karatteristiċi tas-sit li għalih ikun maħsub it-trażżin għar-ras jew li fih ikun inkorporat:
            9. Tip ta’ vetturi b’sits li r-trażżin għar-ras ikunu maħsuba għalihom:
            10. Data tar-rapport maħruġ mis-servizz tekniku:
            11. Numru tar-rapport maħruġ mis-servizz tekniku:
            12. Approvazzjoni mogħtija/miċħuda/estiża/irtirata (2):
            13. Post:
            14. Data: .
            15. Firma:
            16. Il-lista ta’ dokumenti mitluba mis-servizz amministrattiv li ta l-approvazzjoni u li tkun disponibbli meta tiġi mitluba, hija annessa ma’ din il-komunikazzjoni.
            (1) Numru li jiddistingwi l-pajjiż li ta/estenda/ċaħad/irtira l-approvazzjoni (ara d-dispożizzjonijiet ta’ l-approvazzjoni fir-Regolament).
            (2) Ħassar fejn ma japplikax.
            (3) Fil-każ ta’ restraints għar-ras “integrali” jew “li jinqalgħu” (ara d-definizzjonijiet f’paragrafi 2.2.1 u 2.2.2 ta’ dan ir-Regolament), din l-entrata m’għandhiex għalfejn tkun mimlija jekk il-karatteristiċi u d-dettalji kollha meħtieġa jkunu mniżżla fl-entrata 8.
         
      
      
         ANNESS 2
         ARRANĠAMENTI TAL-MARKI TA’ L-APPROVAZZJONI (*)
         
         Marka ta’ approvazzjoni għal tip ta’ trażżin għar-ras “integrali” jew “li jinqala’” (ara d-definizzjonijiet fil-paragrafi 2.2.1 u 2.2.2 ta’ dan ir-Regolament).
         Il-marka ta’ approvazzjoni ta’ hawn fuq imwaħħla ma’ tip wieħed jew aktar ta’ trażżin għar-ras “integrali” jew “li jinqalgħu” turi li, skond ir-Regolament Nru. 25, it-tip ta’ trażżin għar-ras ġie approvat fl-Olanda (E4) bin-numru ta’ approvazzjoni 032439. L-ewwel żewġ figuri tan-numru ta’ approvazzjoni jindikaw li l-approvazzjoni ngħatat skond ir-rekwiżiti tar-Regolament Nru. 25 kif emendat bis-serje 03 ta’ l-emendi.
         Marka ta’ approvazzjoni għal tip ta’ trażżin għar-ras “separat” (ara d-definizzjoni fil-paragrafu 2.2.3 ta’ dan ir-Regolament).
         Il-marka ta’ approvazzjoni ta’ hawn fuq imwaħħla ma’ trażżin għar-ras turi li t-trażżin għar-ras konċernat ġie approvat u li hu trażżin għar-ras “separat”, approvat fl-Olanda (E4), bin-numru ta’ approvazzjoni 032439. L-ewwel żewġ figuri tan-numru ta’ approvazzjoni jindikaw li l-approvazzjoni ngħatat skond ir-rekwiżiti tar-Regolament Nru. 25 kif emendat bis-serje 03 ta’ l-emendi.
         
            (*)  In-numru ta’ approvazzjoni għandu jitpoġġa qrib iċ-ċirku u jew fuq jew taħt il-“E”, jew fuq ix-xellug jew il-lemin ta’ dik l-ittra.
      
      
         ANNESS 3
         PROĊEDURA BIEX IKUN DETERMINAT IL-PUNT “H” U L-ANGOLU EFFETTIV TAT-TORSO GĦALL-POŻIZZJONIJIET TA’ BILQIEGĦDA F’VETTURI BIL-MUTUR
         1.   GĦAN
         Il-proċedura deskritta f’dan l-anness hija wżata biex tkun stabbilita l-pożizzjoni tal-punt “H” u l-angolu effettiv tat-torso għal pożizzjoni waħda jew aktar ta’ bilqiegħda f’vettura bil-mutur u biex tivverifika r-relazzjoni tad-data miksuba ma’ l-ispeċifikazzjonijiet tad-disinn provduti mill-manifattur tal-vettura (1).
         2.   DEFINIZZJONIJIET
         Għall-għanijiet ta’ dan l-anness:
         “Id-data ta’ referenza” tfisser waħda jew iktar mill-karatteristiċi li ġejjin marbuta mal-pożizzjoni ta’ bilqiegħda:
         2.1.1.   il-punt “H” u l-punt “R” u r-relazzjoni tagħhom;
         2.1.2.   l-angolu effettiv tat-torso u d-disinn ta’ l-angolu tat-torso u r-relazzjoni tagħhom.
         2.2.   “Magna tridimensjonali tal-punt ‘H’” (magna 3-D H) tfisser l-apparat użat għad-determinazzjoni tal-punti “H” u l-angoli effettivi tat-torso. Dan l-apparat huwa deskritt f’appendiċi 1 ta’ dan l-anness.
         2.3.   “Il-punt ‘H’” tfisser il-pern fiċ-ċentru tat-torso u l-koxxa tal-magna 3-D H installata fis-sit tal-vettura skond il-paragrafu 4 ta’ hawn taħt. Il-punt “H” huwa pożizzjonat fiċ-ċentru tal-linja ċentrali ta’ l-apparat li tinsab bejn il-buttuni tal-vista tal-punt “H” fuq kull naħa tal-magna 3-D H. Il-punt “H” jikkorrispondi teoretikament għall-punt “R” (għat-tolleranzi ara l-paragrafu 3.2.2. ta’ hawn taħt). Ladarba jkun determinat skond il-proċedura deskritta fil-paragrafu 4, il-punt “H” ikun meqjus fiss f’relazzjoni ma’ l-istruttura tal-kuxxin tas-sit u li jiċċaqlaq magħha meta s-sit ikun aġġustat.
         2.4.   “Il-punt ‘R’” jew “il-punt ta’ referenza ta’ bilqiegħda” jfissru punt ta’ disinn definit minn manifattur tal-vetturi għal kull pożizzjoni ta’ bilqiegħda u stabbilit fir-rigward tas-sistema tridimensjonali ta’ referenza.
         2.5.   “Il-linja tat-torso” tfisser il-linja ċentrali tas-sonda tal-magna 3-D H bis-sonda tkun f’pożizzjoni lura b’mod sħiħ.
         2.6.   “Angolu effettiv tat-torso” tfisser l-angolu mkejjel bejn linja vertikali minn ġol-punt “H” u l-linja tat-torso bl-użu ta’ l-angolu ta’ wara tal-kwadrant fil-magna 3-D H. L-angolu effettiv tat-torso jikkorrispondi teoretikament għad-disinn ta’ l-angolu tat-torso (għat-tolleranzi ara l-paragrafu 3.2.2 ta’ hawn taħt).
         2.7.   “Disinn ta’ l-angolu tat-torso” tfisser il-kejl ta’ angolu bejn linja vertikali minn ġol-punt “R” u l-linja tat-torso f’pożizzjoni li tikkorrispondi għall-pożizzjoni tad-disinn tad-dahar tas-sit stabbilita mill-manifattur tal-vettura.
         2.8.   “Il-pjan ċentrali ta’ l-okkupant” (C/LO) tfisser il-pjan medjan tal-magna 3-D H pożizzjonat f’kull waħda mill-pożizzjonijiet ta’ bilqiegħda; hija rappreżentata bil-koordinati tal-punt “H” fuq l-assi tal-“Y”. Għal sits individwali, il-pjan ċentrali tas-sit jikkoinċidi mal-pjan ċentrali ta’ l-okkupant. Għal sits oħra, il-pjan ċentrali ta’ l-okkupant jkun speċifikat mill-manifattur;
         2.9.   “Is-sistema tridimensjonali ta’ referenza” tfisser sistema skond kif deskritta fl-appendiċi 2 ta’ dan l-anness;
         2.10.   “Il-marki ta’ riferiment” huma punti fiżiċi (toqob, superfiċji, marki jew marki li juru qtugħ) fil-karozzerija tal-vettura skond kif definit mill-manifattur;
         2.11.   “Il-pożizzjoni ta’ kejl tal-vettura” tfisser il-pożizzjoni tal-vettura skond kif definita mill-koordinati tal-marki ta’ riferiment fis-sistema tridimensjonali ta’ referenza.
         3.   REKWIŻITI
         3.1.   Preżentazzjoni tad-data
         Għal kull pożizzjoni ta’ bilqiegħda fejn tkun meħtieġa data ta’ referenza sabiex tintwera konformità mad-dispożizzjonijiet tar-Regolament preżenti, għandha tkun ippreżentata parti minn jew id-data kollha li ġejja fil-forma indikata f’appendiċi 3 ta’ dan l-anness:
         3.1.1.   il-koordinati tal-punt “R” relattivament għas-sistema tridimensjonali ta’ referenza;
         3.1.2.   id-disinn ta’ l-angolu tat-torso;
         3.1.3.   l-indikazzjonijiet kollha meħtieġa sabiex ikun aġġustat is-sit (jekk ikun aġġustabbli) għall-pożizzjoni ta’ kejl stabbilita fil-paragrafu 4.3 ta’ hawn taħt.
         3.2.   Ir-relazzjoni bejn id-data mkejla u l-ispeċifikazzjonijiet tad-disinn
         3.2.1.   Il-koordinati tal-punt “H” u l-valur ta’ l-angolu effettiv tat-torso miksub permezz tal-proċedura mniżżla fil-paragrafu 4 ta’ hawn taħt għandhom ikunu komparati, rispettivament, mal-koordinati tal-punt “R” u mal-valur tad-disinn ta’ l-angolu tat-torso indikat mill-manifattur tal-vettura.
         3.2.2.   Il-pożizzjonijiet relattivi tal-punt “R” u tal-punt “H” u r-relazzjoni bejn id-disinn ta’ l-angolu tat-torso u l-angolu effettiv tat-torso għandhom ikunu meqjusa bħala sodisfaċenti għall-pożizzjoni konċernata ta’ bilqiegħda jekk il-punt “H”, kif definit skond il-koordinati tiegħu, ikun fi ħdan kwadru b’ġenb ta’ 50mm għoli bi ġnub orizzontali u vertikali li d-djagonali tiegħu jaqtgħu lil xulxin fil-punt “R”, u jekk l-angolu effettiv tat-torso jkun fi ħdan 5 gradi mid-disinn ta’ l-angolu tat-torso.
         3.2.3.   Jekk dawn il-kondizzjonijiet ikunu sodisfatti, il-punt “R” u d-disinn ta’ l-angolu tat-torso, għandhom ikunu wżati biex juru konformità mad-dispożizzjonijiet ta’ dan ir-Regolament.
         3.2.4.   Jekk il-punt “H” jew l-angolu effettiv tat-torso ma jissodisfax ir-rekwiżiti tal-paragrafu 3.2.2 ta’ hawn fuq, il-punt “H” u l-angolu effettiv tat-torso għandhom jiġu determinati darbtejn oħra (tliet darbiet b’kollox). Jekk ir-riżultati ta’ tnejn minn dawn it-tliet operazzjonijiet jissodisfaw ir-rekwiżiti, il-kondizzjonijiet tal-paragrafu 3.2.3 ta’ hawn fuq għandhom japplikaw.
         3.2.5.   Jekk ir-riżultat ta’ mill-inqas tnejn mit-tliet operazzjonijiet deskritti fil-paragrafu 3.2.4 ta’ hawn fuq ma jissodisfawx ir-rekwiżiti tal-paragrafu 3.2.2 ta’ hawn fuq, jew jekk il-verifika ma tkunx tista’ ssir minħabba li l-manifattur ikun naqas li jipprovdi l-informazzjoni relatata mal-pożizzjoni tal-punt “R” jew dik relatata mad-disinn ta’ l-angolu tat-torso, għandu jintuża ċ-ċentru tat-tliet punti mkejla jew il-medja tat-tliet angoli mkejla u dan għandu jitqies bħala applikabbli fil-każi kollha fejn il-punt “R” jew id-disinn ta’ l-angolu tat-torso jkun imsemmi f’dan ir-Regolament.
         4.   PROĊEDURA GĦAD-DETERMINAZZJONI TAL-PUNT “H” U TA’ L-ANGOLU EFFETTIV TAT-TORSO
         4.1.   Il-vettura għandha tkun imħejjija minn qabel skond id-diskrezzjoni tal-manifattur, f’temperatura ta’ 20 ± 10 grad C sabiex tassigura li l-materjal tas-sit jilħaq it-temperatura tal-kamra. Jekk is-sit li jkun se jiġi ċċekkjat qatt ma jkun poġġa ħadd fuqu, persuna jew apparat ta’ bejn is-70 u t-80kg għandu jpoġġi fuqu għal darbtejn u għal minuta sabiex jintlewa l-kuxxin u d-dahar. Fuq talba tal-manifattur, l-assemblaġġi kollha tas-sit għandhom jibqgħu bla piż għal perjodu minimu ta’ 30 minuta qabel l-installazzjoni tal-magna 3-D H.
         4.2.   Il-vettura għandha tkun fil-pożizzjoni ta’ kejl definita fil-paragrafu 2.11 ta’ hawn fuq.
         4.3.   Is-sit, jekk ikun aġġustabbli, għandu l-ewwel ikun aġġustat għall-pożizzjoni l-iktar lura fil-pożizzjoni normali tas-sewqan, kif indikat mill-manifattur tal-vettura, waqt li tittieħed konsiderazzjoni biss ta’ l-aġġustament lonġitudinali tas-sit, u teskludi l-użi l-oħra tas-sit meta dan jista’ jintuża għal għanijiet oħra li ma jkunux dawk tas-sewqan. Meta jkunu jeżistu modi oħra ta’ aġġustament tas-sit (vertikali, angolari, tad-dahar tas-sit, eċċ) dawn għandhom ikunu aġġustati għall-pożizzjoni speċifikata mill-manifattur tal-vettura. Għal sits bis-sospensjoni, il-pożizzjoni vertikali għandha tkun iffissata b’mod riġidu waqt li tikkorrispondi ma’ pożizzjoni normali ta’ sewqan skond kif speċifikat mill-manifattur.
         4.4.   Iż-żona tal-pożizzjoni ta’ bilqiegħda li tkun f’kuntatt mal-magna 3-D H għandha tkun miksija bi drapp tal-qoton tal-musulina, ta’ qies suffiċjenti u b’tessut addattat, deskritt bħala drapp tat-tajjar sempliċi li jkollu 18.9 ħajt għal kull ċm2 u li jkun jiżen 0.228 kg/m2 jew li jkun meħjut jew inkella jkun tajjar mhux minsuġ li jkollu l-karatteristiċi ekwivalenti.
         Jekk it-test isir fuq sit barra mill-vettura, l-art li fuqha jitpoġġa s-sit għandu jkollha l-istess karatteristiċi essenzjali (2) bħall-art tal-vettura li fiha jkun maħsub li jintuża s-sit.
         4.5.   Poġġi s-sit u l-assemblaġġ ta’ wara tal-magna 3-D H b’tali mod li l-pjan ċentrali ta’ l-okkupant (C LO) jikkoinċidi mal-pjan ċentrali tal-magna 3-D H. Fuq talba tal-manifattur, il-magna 3-D H tista’ titpoġġa ’l ġewwa fir-rigward tas-C LO jekk il-magna 3-D H tkun pożizzjonata tant ’il barra li t-tarf tas-sit ma jkunx jippermetti l-livellar tal-magna 3-D H.
         4.6.   Waħħal l-assemblaġġi tas-sieq u tan-naħa t’isfel tar-riġel ma’ l-assemblaġġ tal-qiegħ tas-sit, jew individwalment jew billi tuża it-T-bar u l-assemblaġġ tan-naħa t’isfel tar-riġel. Il-linja li tgħaddi mill-buttuni tal-vista tal-punt “H” għandha tkun parallela ma’ l-art u perpendikolari mal-pjan ċentrali lonġitudinali tas-sit.
         Aġġusta l-pożizzjonijiet tas-sieq u tar-riġel tal-magna 3-D H kif ġej:
         Pożizzjoni bilqiegħda maħsuba: is-sewwieq u passiġġier fuq quddiem u fin-naħa ta’ barra
         4.7.1.1.   L-assemblaġġi tas-sieq u tar-riġel għandhom ikunu mċaqalqa ’l quddiem b’tali mod li s-saqajn jieħdu l-pożizzjoni naturali ma’ l-art, bejn il-pedali ta' tħaddim jekk dan ikun meħtieġ. Fejn ikun possibbli s-sieq tax-xellug għandha tkun pożizzjonata bejn wieħed u ieħor l-istess distanza fuq ix-xellug tal-pjan ċentrali tal-magna 3-D H bl-istess mod li s-sieq tal-lemin tkun fuq il-lemin. L-invell li jivverifika l-orjentazzjoni trasversali tal-magna 3-D H għandu jinġieb fil-pożizzjoni orizzontali permezz ta’ aġġustamenti fil-qiegħ tas-sit jekk ikun meħtieġ, jew permezz ta’ aġġustamenti lura fl-assemblaġġi tas-sieq u tar-riġel. Il-linja li tgħaddi mill-buttuni tal-vista tal-punt “H” għandhom jinżammu perpendikolari mal-pjan ċentrali lonġitudinali tas-sit.
         4.7.1.2.   Jekk ir-riġel tax-xellug ma jkunx jista’ jinżamm parallel mar-riġel tal-lemin u s-sieq tax-xellug ma tkunx tista’ tiġi sostnuta mill-istruttura, ċaqlaq is-sieq tax-xellug sakemm tkun sostnuta. L-allinjament tal-buttuni tal-vista għandu jinżamm.
         4.7.2.   Pożizzjoni bilqiegħda maħsuba: fuq wara u fin-naħa ta’ barra
         Għal sits ta’ wara jew sits awżiljarji, is-saqajn għandhom ikunu pożizzjonati skond kif speċifikat mill-manifattur. Jekk is-saqajn imbagħad iserrħu fuq partijiet ta’ l-art li jkunu f’livelli differenti, l-ewwel sieq li tiġi f’kuntatt mas-sit ta’ quddiem għandha sservi bħala referenza u s-sieq l-oħra għandha tkun irranġata b’tali mod li l-invell li jipprovdi l-orjentazzjoni trasversali tas-sit ta’ l-apparat jindika l-orizzontali.
         4.7.3.   Pożizzjonijiet oħra maħsuba ta’ bilqiegħda:
         Il-proċedura ġenerali indikata fil-paragrafu 4.7.1 ta’ hawn fuq għandha tkun segwita għajr dik li s-saqajn għandhom jitpoġġew skond kif speċifikat mill-manifattur tal-vettura.
         4.8.   Applika l-piż tan-naħa t’isfel tar-riġel u tal-koxxa u llivella l-magna 3-D H.
         Mejjel il-qiegħ ta’ wara lejn il-quddiem ma’ l-istop ta’ quddiem u iġbed il-magna 3-D H ’il bogħod mid-dahar tas-sit bl-użu tat-T-bar. Poġġi mill-ġdid il-magna 3-D H fuq is-sit permezz ta’ wieħed mill-metodi li ġejjin:
         4.9.1.   Jekk il-magna 3-D H jkollha t-tendenza li tiżżerżaq lura, uża l-proċedura li ġejja. Ħalli l-magna 3-D H tiżżerżaq lura sakemm ma jkunx hemm aktar bżonn piż orizzontali ’l quddiem imrażżan fuq it-T-bar, i.e. sakemm il-qiegħ tas-sit jiġi f’kuntatt mad-dahar tas-sit. Jekk ikun neċessarju, pożizzjona mill-ġdid in-naħa t’isfel tar-riġel;
         4.9.2.   Jekk il-magna 3-D H ma jkollhiex it-tendenza li tiżżerżaq lura, uża l-proċedura li ġejja. Żerżaq il-magna 3-D H lura billi tapplika piż orizzontali lura fuq it-T-bar sakemm il-qiegħ tas-sit jiġi f’kuntatt mad-dahar tas-sit. (ara figura 2 ta’ l-appendiċi 1 ta’ dan l-anness).
         4.10.   Applika piż ta’ 100 + 10 N fuq l-assemblaġġ tad-dahar u tal-qiegħ tal-magna 3-D H fejn jissallbu l-kwadrant ta’ l-angolu tal-ġenbejn u l-kisi tat-T-bar. Id-direzzjoni ta’ l-applikazzjoni tal-piż għandha tinżamm tul linja li tgħaddi qrib it-tislib ta’ hawn fuq għal punt li jkun preċiżament ’il fuq mill-kisi tal-bar tal-koxxa (ara figura 2 ta’ l-appendiċi 1 ta’ dan l-anness). Imbagħad b’attenzjoni poġġi mill-ġdid il-qiegħ ta’ wara fid-dahar tas-sit. Għandu jkun hemm attenzjoni tul il-bqija tal-proċedura sabiex ikun evitat li l-magna 3-D H tiżżerżaq ’il quddiem.
         4.11.   Poġġi l-piżijiet tal-lemin u tax-xellug tal-warrani u mbagħad, b’mod alternattiv, it-tmien piżijiet tat-torso. Żomm il-livell tal-magna 3-D H.
         4.12.   Mejjel il-qiegħ ta’ wara lejn il-quddiem biex tnaqqas it-tensjoni minn fuq id-dahar tas-sit. Ċaqlaq il-magna 3-D H minn naħa għall-oħra fi ħdan l-ark ta’ 10° (5° fuq kull naħa tal-pjan ċentrali vertikali) għal tliet ċikli sħaħ biex tnaqqas kwalunkwe frizzjoni li tkun inġemgħet bejn il-magna 3-D H u s-sit.
         Waqt l-azzjoni ta’ ċaqliq, it-T-bar tal-magna 3-D H jista’ jkollha t-tendenza li tiżvijja mill-allinjament orizzontali u vertikali speċifikat. It-T-bar għandha għalhekk tkun imrażżna billi jiġi applikat piż laterali addattat waqt l-azzjoni ta’ ċaqliq. Għandu jkun hemm attenzjoni waqt li tinżamm it-T-bar u waqt li tkun qed tiċċaqlaq il-magna 3-D H sabiex ikun assigurat li l-ebda piż esterjuri ma jkun involontarjament applikat f’direzzjoni vertikali jew qabel u wara.
         Is-saqajn tal-magna 3-D H m’għandhomx ikunu mrażżna jew miżmuma waqt dan il-pass. Jekk is-saqajn jibdlu l-pożizzjoni, għandhom temporanjament jitħallew f’dik il-pożizzjoni.
         B’attenzjoni poġġi lura il-qiegħ ta’ wara fid-dahar tas-sit u ċċekkja li ż-żewġ invelli ikunu fil-pożizzjoni żero. Jekk ikun sar xi ċaqliq tas-saqajn waqt l-operazzjoni ta’ ċaqliq tal-magna 3-D H, huma għandhom ikunu pożizzjonati mill-ġdid kif ġej:
         B’mod alternattiv, għolli kull sieq mill-art bl-ammont minimu neċessarju sakemm ma jkunx hemm iktar moviment tas-saqajn. Waqt li tkun qed tgħolli, is-saqajn għandhom ikunu liberi li jduru; u m’għandhom jiġu applikati l-ebda piżijiet minn quddiem jew mill-ġenb. Meta kull sieq titpoġġa lura fil-pożizzjoni t’isfel, l-għarqub għandu jkun f’kuntatt ma’ l-istruttura maħsuba għal dan;
         Iċċekkja li l-invell laterali jkun fil-pożizzjoni żero; jekk neċessarju, applika piż laterali fil-quċċata tal-qiegħ ta’ wara li jkun suffiċjenti biex jillivella l-qiegħ tas-sit tal-magna 3-D H fuq is-sit.
         4.13.   Waqt li żżomm it-T-bar biex tevita li l-magna 3-D H tiżżerżaq ’il quddiem fuq il-kuxxin tas-sit, ipproċedi kif ġej:
         
                     (a)
                  
                  
                     poġġi lura l-qiegħ ta’ wara mad-dahar tas-sit;
                  
               
                     (b)
                  
                  
                     b’mod alternattiv applika u erħi piż orizzontali lura, li ma jaqbiżx il-25 N, lejn il-bar ta’ l-angolu ta’ wara f’għoli li bejn wieħed u ieħor ikun fiċ-ċentru tal-piżijiet tat-torso sakemm il-kwadrant ta’ l-angolu tal-koxxa jindika li tkun intlaħqet pożizzjoni stabbli wara r-rilaxx tal-piż. Għandu jkun hemm attenzjoni sabiex ikun assigurat li l-ebda piż esterjuri ’l isfel jew laterali ma jkun applikat lill-magna 3-D H. Jekk ikun hemm il-ħtieġa ta’ aġġustament għal livell ieħor tal-magna 3-D H, dawwar il-qiegħ ta’ wara ’l quddiem, illivella mill-ġdid, u rrepeti l-proċedura minn 4.12.
                  
               Kejjel dawn li ġejjin:
         4.14.1.   Il-koordinati tal-punt “H” huma mkejla fir-rigward tas-sistema tridimensjonali ta’ referenza;
         4.14.2.   L-angolu effettiv tat-torso jinkiseb fil-kwadrant ta’ l-angolu ta’ wara tal-magna 3-D H bis-sonda tkun f’pożizzjoni lura b’mod sħiħ.
         4.15.   Jekk tkun mixtieqa repetizzjoni ta’ l-installazzjoni tal-magna 3-D H, l-assemblaġġ tas-sit għandu jitħalla bla piż għal perjodu minimu ta’ 30 minuta qabel ir-repetizzjoni. Il-magna 3-D H m’għandhiex titħalla bil-piż fuq l-assemblaġġ tas-sit iktar mill-ħin meħtieġ biex jitwettaq it-test.
         Jekk is-sits fl-istess ringiela jistgħu jitqiesu bħala simili (sit f’forma ta’ bank, sits identiċi, eċċ) għandu jkun determinat biss punt “H” wieħed u “angolu effettiv tat-torso” wieħed għal kull ringiela ta’ sits, bil-magna 3-D H deskritta f’appendiċi 1 ta’ dan l-anness tkun bilqiegħda f’post meqjus bħala rappreżentattiv għar-ringiela. Dan il-post għandu jkun:
         4.16.1.   fil-każ tar-ringiela ta’ quddiem, is-sit tas-sewwieq;
         4.16.2.   fil-każ tar-ringiela jew ringieli ta’ wara, sit fuq in-naħa ta’ barra
         
            (1)  Fi kwalunkwe pożizzjoni ta’ bilqiegħda għajr dik tas-sits ta’ quddiem fejn il-punt “H” ma jistax ikun determinat bl-użu tal-magna tridimensjonali tal-punt “H” jew tal-proċeduri, il-punt “R” indikat mill-manifattur jista’ jittieħed bħala referenza skond kif tiddeċiedi l-awtorità kompetenti.
         
            (2)  Angolu mmejjel, differenza fl-għoli fl-immuntar tas-sit, tessut tas-superfiċje, eċċ.
         
            Appendiċi 1
            DESKRIZZJONI TAL-MAGNA TRIDIMENSJONALI TAL-PUNT “H” (*)
            
            (il-magna 3-D H)
            
                        1.
                     
                     
                        IL-QIGĦANU L-PARTIJIET TAD-DAHAR TAS-SIT
                        Il-qigħanu l-partijiet tad-dahar tas-sit huma magħmulin minn plastik u metall rinforzat; huma jissimulaw it-torso u l-koxxa umana u huma mekkanikament impernjati fil-punt “H”. Kwadrant ikun magħfus mas-sonda impernjata fil-punt “H” sabiex ikun imkejjel l-angolu effettiv tat-torso. Bar aġġustabbli tal-koxxa, marbuta mal-qiegħ tas-sit, tistabbilixxi l-linja ċentrali tal-koxxa u sservi bħala linja bażi għall-kwadrant ta’ l-angolu tal-ġenbejn.
                     
                  
                        2.
                     
                     
                        L-ELEMENTI TAL-ĠISEM U TAR-RIĠEL
                        Is-segmenti tal-parti t’isfel tar-riġel huma marbuta ma’ l-assemblaġġ tal-qiegħ tas-sit fit-T-bar li tgħaqqad l-irkopptejn, li huwa estensjoni laterali tal-bar aġġustabbli tal-koxxa. Kwadranti huma inkorporati fis-segmenti tal-parti t’isfel tar-riġel sabiex jitkejlu l-angoli ta’ l-irkopptejn. L-assemblaġġi taż-żarbun u tas-sieq huma kalibrati sabiex jitkejjel l-angolu tas-sieq. Żewġ invelli jorjentaw l-apparat fl-ispazju disponibbli. Piżijiet ta’ l-element tal-ġisem jitpoġġew fiċ-ċentri ta’ gravità korrispondenti sabiex jipprovdu penetrazzjoni ekwivalenti għal raġel ta’ 76 kg. Għandu jkun iċċekkjat li l-ġogi kollha tal-magna 3-D H ikunu liberi biżżejjed sabiex ikun evitat li jkun hemm xi frizzjoni.
                     
                  Il-magna tikkorrispondi għal dik deskritta fl-Istandard ISO 6549-1980.
            
               (*)  Għal dettalji dwar il-bini ta’ magna 3-D H irreferi għand is-Soċjetà ta’ l-Inġiniera tal-Karozzi (SAE), 400 Commonwealth Drive, Warrendale, Pennsylvania 15096, L-Istati Uniti ta’ l-Amerika.
         
         
            Appendiċi 2
            SISTEMA TRIDIMENSJONALI TA’ REFERENZA
            
                        1.
                     
                     
                        Is-sistema tridimensjonali ta’ referenza hija magħmula permezz ta’ tliet pjani ortogonali stabbiliti mill-manifattur tal-vettura (ara l-figura) (*).
                     
                  
                        2.
                     
                     
                        Il-vettura li tkejjel il-pożizzjoni ssir billi tkun pożizzjonata l-vettura fuq is-superfiċje ta’ sostenn b’tali mod li l-koordinati tal-marki ta’ riferiment jikkorrispondu mal-valuri indikati mill-manifattur.
                     
                  
                        3.
                     
                     
                        Il-koordinati tal-punt “R” u tal-punt “H” jsiru f’relazzjoni mal-marki ta’ riferiment definiti mill-manifattur tal-vettura.
                     
                  
               (*)  Is-sistema ta’ referenza tikkorrispondi għall-Istandard ISO 4130, 1978.
         
         
            Appendiċi 3
            DATA TA’ REFERENZA LI TIKKONĊERNA L-POŻIZZJONIJIET TA’ BILQIEGĦDA
            1.   IKKODIFIKAR TAD-DATA TA’ REFERENZA
            Id-data ta’ referenza hija elenkata b’mod konsekuttiv għal kull pożizzjoni ta’ bilqiegħda. Il-pożizzjonijiet ta’ bilqiegħda huma identifikati b’kodiċi ta’ żewġ figuri. L-ewwel figura hija numru Għarbi u tindika r-ringiela tas-sits, li tingħadd minn quddiem għal wara tal-vettura. It-tieni figura hija ittra kapitali li tindika l-post tal-pożizzjoni ta’ bilqiegħda fir-ringiela, kif tidher fid-direzzjoni ta’ moviment ’il quddiem tal-vettura; għandhom jintużaw l-ittri li ġejjin:
            
                        L
                     
                     
                        =
                     
                     
                        xellug
                     
                  
                        C
                     
                     
                        =
                     
                     
                        ċentru
                     
                  
                        R
                     
                     
                        =
                     
                     
                        lemin
                     
                  2.   DESKRIZZJONI TAL-POŻIZZJONI TA’ KEJL TAL-VETTURA
            2.1.   Koordinati tal-marki ta’ riferiment
            X …
            Y …
            Z …
            3.   LISTA TAD-DATA TA’ REFERENZA
            Pożizzjoni ta’ bilqiegħda: …
            3.1.1.   Koordinati tal-punt “R”
            X …
            Y …
            Z …
            3.1.2.   Id-disinn ta’ l-angolu tat-torso …
            3.1.3.   Speċifikazzjonijiet għall-aġġustament tas-sit (*)
            
            orizzontali: …
            vertikali: …
            angolari: …
            l-angolu tat-torso: …
            Nota: Elenka d-data ta’ referenza għal pożizzjonijiet ta’ bilqiegħda ulterjuri taħt 3.2, 3.3, eċċ.
            
               (*)  Ħassar fejn ma japplikax.
         
      
      
         ANNESS 4
         DETERMINAZZJONI TA’ L-GĦOLI U L-WISA’ TAT-TRAŻŻIN GĦAR-RAS
         
      
         ANNESS 5
         DETTALJI TAL-LINJA MPINĠIJA U TAL-KEJL MEĦUD WAQT IT-TESTIJIET
         
      
         ANNESS 6
         PROĊEDURA TA’ TEST GĦALL-IĊĊEKKJAR TA’ L-ASSORBIMENT TA’ L-ENERĠIJA
         1.   INSTALLAZZJONI, L-APPARAT TAT-TEST, L-ISTRUMENTI UŻATI GĦAR-REĠISTRAR U L-PROĊEDURA
         1.1.   Installazzjoni
         It-trażżin għar-ras miksi b’materjal li jassorbi l-enerġija għandu jitwaħħal u jkun ittestjat fuq is-sit jew fuq il-parti strutturali tal-vettura li fiha jkun installat. Il-komponent strutturali għandu jkun imwaħħal sew mal-bank tat-test sabiex jibqa’ stazzjonarju meta jkun applikat l-impatt, u l-bażi li fuqu jkun qed iserraħ għandha, fin-nuqqas ta’ speċifikazzjoni partikolari li jingħataw raġunijiet għaliha, tkun bejn wieħed u ieħor orizzontali. Id-dahar tas-sit, jekk jista’ jkun aġġustat, għandu jkun imbarrat fil-pożizzjoni deskritta fil-paragrafu 7.2.2 ta’ dan ir-Regolament.
         It-trażżin għar-ras għandu jkun immuntat fuq id-dahar tas-sit, kif ikun ippreżentata fil-vettura. Fil-każ ta’ trażżin għar-ras separat, dan għandu jkun imwaħħal mal-parti ta’ l-istruttura tal-vettura li normalment jitwaħħal magħha.
         Jekk it-trażżin għar-ras ikun aġġustabbli dan għandu jitpoġġa fl-inqas pożizzjoni favorevoli li l-aġġustament ikun jippermetti.
         1.2.   L-apparat tat-test
         1.2.1.   Dan l-apparat jikkonsisti minn pendlu li l-pivot tiegħu jkun sostnut minn ball-bearings u li l-massa mnaqqsa (*) tiegħu fiċ-ċentru tal-perkussjoni tkun ta' 6,8 kg. L-estremità t'isfel tal-pendlu tikkonsisti minn forma ta' ras riġida b'dijametru ta' 165 mm li ċ-ċentru tagħha huwa identiku għaċ-ċentru ta' perkussjoni tal-pendlu.
         1.2.2.   Il-forma ta' ras għandha jkollha mwaħħal magħha żewġ aċċelerometri u apparat li jkejjel il-veloċità, li dawn għandhom ikejlu valuri fid-direzzjoni ta’ l-impatt.
         1.3.   L-istrumenti tar-reġistrar
         L-istrumenti tar-reġistrar użati għandhom ikunu tali li jieħdu kejl bil-gradi ta' preċiżjoni li ġejjin:
         1.3.1.   Aċċelerazzjoni:
         preċiżjoni = ± 5 % tal-valur effettiv
         klassi ta' frekwenza tal-kanal tal-kejl: CFC 600 li tikkorrispondi għall-karatteristiċi ta’ l-Istandard ta’ l-ISO 6487 (1987)
         Sensitività trasversali ≤ 5 % ta’ l-iktar punt baxx ta’ l-iskala.
         1.3.2.   Veloċità:
         preċiżjoni = ± 2,5 % tal-valur reali;
         sensitività = 0.5 km/h
         1.3.3.   Reġistrar tal-ħin
         l-istrumenti għandhom iwasslu biex l-azzjoni tkun reġistrata tul il-perjodu kollu tagħha u biex jittieħed ir-riżultat fi ħdan elf parti ta' sekonda:
         il-bidu ta' l-impatt fil-mument ta’ l-ewwel kuntatt bejn il-forma ta' ras u l-punt li qed ikun ttestjat għandu jiġi identifikat fuq ir-reġistrazzjonjiet użati għall-analiżi tat-test.
         1.4.   Il-proċedura tat-test
         Bit-trażżin għar-ras imwaħħal u aġġustat kif indikat fil-paragrafu 1.1 ta’ dan l-anness, l-impatt għandu jsir f’punti magħżula mil-laboratorju fiż-żona ta’ impatt definita fil-paragrafu 6.1 ta’ dan ir-Regolament u possibilment ’il barra miż-żona ta’ impatt definita fil-paragrafu 6.2 ta’ dan ir-Regolament fuq superfiċji b’radju ta’ kurvatura ta’ inqas minn 5 mm.
         1.4.1.1.   Fuq is-superfiċje ta’ wara, id-direzzjoni ta’ l-impatt minn naħa ta’ wara lejn in-naħa ta’ quddiem għandha tkun fi pjan lonġitudinali f’angolu ta’ 45° mal-vertikali.
         1.4.1.2.   Fuq is-superfiċje ta’ quddiem, id-direzzjoni ta’ l-impatt minn naħa ta’ quddiem lejn in-naħa ta’ wara, fi pjan lonġitudinali, għandha tkun orizzontali.
         1.4.1.3.   Iż-żoni ta’ quddiem u ta’ wara huma mdawra bil-pjan orizzontali li hu tanġenzjali għall-quċċata tat-trażżin għar-ras kif imsemmi fil-paragrafu 7.2 ta’ dan ir-Regolament.
         1.4.2.   Il-forma ta' ras għandha tolqot il-punt tat-test b'veloċità ta' 24,1 km/h; din il-veloċità għandha jew tinkiseb sempliċiment permezz ta’ l-enerġija ta' propulsjoni jew inkella billi jintuża apparat addizzjonali ta' propulsjoni.
         2.   IR-RIŻULTATI
         Fit-testijiet imwettqa permezz tal-proċedura ta’ hawn fuq, id-deċelerazzjoni tal-forma ta' ras m’għandhiex taqbeż it-80g b’mod kontinwu għal iktar minn 3 millisekondi. Ir-rata ta’ deċelerazzjoni għandha tittieħed bħala l-medja tar-riżultat fuq iż-żewġ deċelometri.
         3.   PROĊEDURI EKWIVALENTI
         3.1.   Proċeduri ekwivalenti ta’ test għandhom ikunu permessi bil-kondizzjoni li r-riżultati meħtieġa mill-paragrafu 2 ta’ hawn fuq jkunu jistgħu jinkisbu, b’mod partikolari, l-oġġetti ta’ l-apparat tat-test jistgħu jkunu orjentati b’mod differenti kemm-il darba l-angolu relattiv bejn it-trażżin għar-ras u d-direzzjoni ta’ l-impatt ikun rispettat.
         3.2.   Ir-responsabbiltà li juri l-ekwivalenza ta’ metodu ieħor għajr dak deskritt fil-paragrafu 1 għandha tkun f’idejn il-persuna li tuża dak il-metodu l-ieħor.
         
            (*)  The relationship of the reduced mass “mr” of the pendulum to the total mass “m” of the pendulum at a distance “a” between the centre of percussion and the axis of rotation and at a distance “l” beween the centre of gravity and the axis of rotation is given by the formula: mr = m (l/a).
      
      
         ANNESS 7
         DETERMINAZZJONI TAL-QIES “A” TAL-FETĦIET TAT-TRAŻŻIN GĦAR-RAS
         (ara l-paragrafi 6.6.2 u 6.6.3 ta’ dan ir-Regolament)